Asus ZenFone Max Pro M1 का 6 जीबी रैम और 64 जीबी स्टोरेज वेरिएंट कब आएगा? इस सवाल का जवाब मिल गया है। दरअसल, असूस ने अपने लोकप्रिय असूस ज़ेनफोन मैक्स प्रो एम1 के इस वेरिएंट की लॉन्च तारीख बता दी है। यू कहें कि लॉन्च महीने के बारे में बताया है। यह वेरिएंट जुलाई माह में उपलब्ध होगा। दूसरी तरफ, कंपनी ने बुधवार को अपने Asus ZenFone 5Z स्मार्टफोन भारत में मार्केट उतारा। याद रहे कि Asus ZenFone Max Pro M1 को इस साल अप्रैल महीने में लॉन्च किया गया था। लॉन्च के वक्त कंपनी ने इस फोन के तीन वेरिएंट होने की जानकारी दी थी- 3 जीबी रैम/ 32 जीबी स्टोरेज, 4 जीबी रैम/ 64 जीबी स्टोरेज और 6 जीबी रैम/ 64 जीबी स्टोरेज। हालांकि, इस दौरान ही कंपनी ने बताया था कि शुरुआत में सिर्फ 3 जीबी और 4 जीबी रैम वेरिएंट बेचे जाएंगे। और 6 जीबी रैम वेरिएंट को बाद में लाया जाएगा। असूस ज़ेनफोन मैक्स प्रो एम1 के इस वेरिएंट का कैमरा सेटअप अलग है। इसमें 16 मेगापिक्सल + 5 मेगापिक्सल डुअल रियर कैमरा सेटअप है और यह 16 मेगापिक्सल के फ्रंट कैमरे से लैस है।